2002/2003 O‘QUV YILIDA O‘ZBEKISTON RESPUBLIKASINING OLIY TA’LIM MUASSASALARIGA QABUL TO‘G‘RISIDA

Kadrlar tayyorlash milliy dasturida belgilangan vazifalarni amalga oshirish, ilg‘or zamonaviy talablarga javob beradigan yuqori malakali mutaxassislar tayyorlashni tashkil etish, umumiy o‘rta va o‘rta maxsus, kasb-hunar ta’limi turlarini oliy ma’lumotli pedagog kadrlar bilan ta’minlashni jadallashtirish hamda oliy ta’lim muassasalariga iqtidorli va qobiliyatli yoshlarni tanlab olish maqsadida Vazirlar Mahkamasi qaror qiladi:
 1. 2002/2003 o‘quv yilida:
 bakalavrlar tayyorlash bo‘yicha umumiy qabul soni 51100, shu jumladan 19900 davlat grantlari va 31200 to‘lov-kontrakt asosida belgilanib, ular oliy ta’lim muassasalari va ta’lim yo‘nalishlari bo‘yicha 1-ilovaga muvofiq taqsimlansin;
 magistrlar tayyorlash bo‘yicha umumiy qabul soni 4500, shu jumladan 1400 davlat grantlari va 3100 to‘lov-kontrakt asosida belgilanib, ular oliy ta’lim muassasalari va mutaxassisliklar bo‘yicha 2-ilovaga muvofiq taqsimlansin.
 2. 2002/2003 o‘quv yilida oliy ta’lim muassasalari tarkibidagi maxsus sirtqi bo‘limlarga o‘rta maxsus ma’lumot va tegishli ta’lim turi bo‘yicha kamida uch yil amaliy pedagogik stajga ega bo‘lgan pedagog kadrlardan bakalavrlar tayyorlash uchun umumiy qabul soni 3000, shu jumladan 1200 davlat grantlari va 1800 to‘lov-kontrakt asosida belgilanib, ular oliy ta’lim muassasalari va ta’lim yo‘nalishlari bo‘yicha 3-ilovaga muvofiq taqsimlansin.
 3. 2002/2003 o‘quv yilida O‘zbekiston Respublikasi ta’lim muassasalariga qabul qilish bo‘yicha Davlat komissiyasining tarkibi 4-ilovaga muvofiq tasdiqlansin.
 4. Oliy ta’lim muassasalariga ega bo‘lgan vazirlik va idoralar Davlat test markazi bilan birgalikda bir hafta muddatda o‘zlariga qarashli ta’lim muassasalarida davlat grantlarini va to‘lov-kontrakt asosidagi bakalavriat va magistratura bo‘yicha o‘rinlar kvotasini ta’lim shakllari va tillari bo‘yicha taqsimlash to‘g‘risidagi takliflarini Davlat komissiyasiga tasdiqlash uchun kiritsinlar.
 5. Davlat komissiyasiga, Vazirlar Mahkamasi bilan kelishgan holda, oliy ta’lim muassasalari bakalavriati va magistraturasiga qabul qilish test sinovlari natijalaridan kelib chiqib, to‘lov-kontrakt asosida belgilangan umumiy qabul kvotalari doirasida, qabul ko‘rsatkichlariga zarur o‘zgartirishlar kiritishga ruxsat berilsin.
 6. Mamlakatimiz iqtisodiyotining soha va tarmoqlarini yuqori malakali mutaxassislar bilan ta’minlashning samarali mexanizmini shakllantirish hamda davlat grantlari hisobidan oliy ta’limga ega bo‘lgan yosh mutaxassislarning intellektual salohiyatidan unumli foydalanish va ularni ish bilan ta’minlashda ko‘maklashish maqsadida, 2002/2003 o‘quv yilidan boshlab, oliy ta’lim muassasalari bakalavriati va magistraturasiga davlat grantlari asosida qabul qilingan talabalar, oliy ta’lim muassasasi va potensial ish beruvchi o‘rtasida ixtiyoriy asosda yosh mutaxassislarni ish bilan ta’minlashga ko‘maklashish to‘g‘risidagi shartnomalar tuzish amaliyoti joriy etilsin.
 O‘zbekiston Respublikasi Oliy va o‘rta maxsus ta’lim vazirligi Mehnat va aholini ijtimoiy muhofaza qilish vazirligi hamda Adliya vazirligi bilan birgalikda ikki hafta muddatda yosh mutaxassisni ish bilan ta’minlashga ko‘maklashish to‘g‘risidagi namunaviy shartnomani ishlab chiqsin, belgilangan tartibda tasdiqlasin va barcha oliy ta’lim muassasalariga yetkazsin.
 7. O‘zbekiston Respublikasi Moliya vazirligi 2002/2003 o‘quv yilida davlat grantlari asosida bakalavriat va magistraturaga hamda maxsus sirtqi bo‘limlarga belgilangan qabulni hisobga olgan holda, budjetdan zarur mablag‘lar ajratilishini ta’minlasin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari H.S. Karomatov zimmasiga yuklansin.